Nasa-parfuum: Ruik self die buitenste ruimte!Eau de Space (Foto: Kickstarter) Ruimtevaarders beskryf die reuk van die ruimte as “ŉ mengsel buskruit, braaivleis, frambose en rum”. ŉ Geur wat soos die buitenste ruimte ruik kan binnekort beskikbaar wees aan die publiek, jare ná dit ontwikkel is om ruimtevaarders gewoond te maak aan die reuk van die ruimte. Volgens CNN is Eau de Space ontwikkel deur Steve Pearce, ŉ chemikus en die stigter van Omega Ingredients. Nasa het Pearce aanvanklik in 2008 aangestel om die reuk van die buitenste ruimte na te maak as deel van die ruimteagentskap se doelwit om enige moontlike verrassings vir ruimtevaarders uit te skakel. Hy het vier jaar lank gespook om die geur presies na te maak. Aan persone wat nog altyd wou weet hoe die buitenste ruimte ruik, het Peggy Whitson, ŉ ruimtevaarder en voormalige inwoner van die Internasionale Ruimtestasie, in 2002 tydens ŉ onderhoud met CNN gesê: “Dis bietjie soos die reuk van ŉ vuurwapen, net ná jy dit afgevuur het. Daar is ook iets bitter, tesame met ŉ rokerigheid en iets wat gebrand het.” Volgens Unilad het Pearce ook inspirasie geput uit die inligting van ander ruimtevaarders wat gesê het dit is “ŉ mengsel van buskruit, braaivleis, frambose en rum”. Die span agter Eau de Space is nou op soek na finansiële ondersteuning van die publiek deur ŉ Kickstarter-projek om die geur aan belangstellendes bloot te stel. “Die reuk van die ruimte was nog altyd net vir mense bedoel wat op ŉ “Need to Know”-basis was – soos tydens opleiding vir ruimtevaarders en dit was weggesteek agter burokrasie,” aldus die Kickstarter-webwerf. “Nou het ons julle hulp nodig om dit op grootmaat te vervaardig sodat almal dit self kan ruik.” Vir ongeveer R500 ($29) kan jy jou eie botteltjie Eau de Space bestel. Die aflewering sal na verwagting in Oktober 2020 plaasvind.